CELEX: C2005/132/65
Language: lt
Date: 2005-05-28 00:00:00
Title: Byla T-144/05 Pablo Muñiz 2005 m. balandžio 12 d. pareikštas ieškinys Europos Bendrijų Komisijai

28.5.2005   
            
            
               LT
            
            
               Europos Sąjungos oficialusis leidinys
            
            
               C 132/36
            
         Pablo Muñiz 2005 m. balandžio 12 d. pareikštas ieškinys Europos Bendrijų Komisijai
   (Byla T-144/05)
   (2005/C 132/65)
   Proceso kalba: anglų
   2005 m. balandžio 12 d. Europos Bendrijų Pirmosios instancijos teisme buvo pareikštas Pablo Muñiz, gyvenančio Briuselyje (Belgija), atstovaujamo advokato Dehandschutter, ieškinys Europos Bendrijų Komisijai.
   Ieškovas Pirmosios instancijos teismo prašo:
   
               1)
            
            
               panaikinti 2005 m. vasario 3 d. Komisijos sprendimą tiek, kiek juo visiškai atmetama galimybė susipažinti su ieškovo prašomais dokumentais;
            
         
               2)
            
            
               panaikinti 2005 m. vasario 3 d. Komisijos sprendimą tiek, kiek juo atmetama galimybė iš dalies susipažinti su prašomais dokumentais;
            
         
               3)
            
            
               priteisti iš atsakovės bylinėjimosi išlaidas.
            
         Ieškinio pagrindai ir pagrindiniai argumentai
   Ieškovas yra teisininkas, konsultuojantis klientus su muitais susijusiais klausimais. Tam, kad geriau patartų savo klientams, 2004 m. spalio 13 d. ieškovas Komisijai pateikė prašymą dėl galimybės susipažinti su Muitų kodekso komiteto — Tarifų ir statistinės nomenklatūros grupės susitikimo, įvykusio rugsėjo mėn., protokolu bei tam tikrais TAXUD dokumentais. 2004 m. gruodžio 1 d. šis prašymas buvo atmestas, remiantis Reglamento 1049/2001 4 straipsnio 3 dalimi. 2004 m. gruodžio 15 d. ieškovas paprašė peržiūrėti pradinį sprendimą. Dėl šio prašymo buvo priimtas ginčijamas sprendimas, kuris patvirtino ankstesnį sprendimą, atmetantį galimybę susipažinti su dokumentais.
   Ieškovas teigia, kad ginčijamas sprendimas pažeidžia Reglamento 1049/2001 4 straipsnio 3 dalį. Ieškovo nuomone, priežastys, dėl kurių atmetama galimybė susipažinti su dokumentais, būtent kad prašomų dokumentų atskleidimas rimtai pakenktų Komisijos sprendimų priėmimo procesui, nėra pagrįstos pagal šią nuostatą. Tame pačiame kontekste ieškovas teigia, kad ginčijame sprendime klaidingai argumentuojama remiantis dokumentų kategorijomis, o ne vertinant kiekvieno iš prašomų dokumentų turinį.
   Ieškovas toliau mano, kad Komisijai atsisakius suteikti galimybę susipažinti su dokumentais bent iš dalies, buvo pažeista to paties reglamento 4 straipsnio 6 dalis. Jis taip pat teigia, kad ginčijamas sprendimas apeina šio reglamento 2 straipsnio 1 dalį, nes jo pasekmė yra ta, kad nuolat atsisakoma atskleisti vidinius dokumentus, remiantis vienintele priežastimi, kad susijusi byla yra nebaigta.
   Galiausiai ieškovas mano, kad viršesnis visuomenės interesas, jog suinteresuotos šalys geriau suprastų dėl tarifų klasifikavimo priimtus sprendimus, pateisina prašomų dokumentų atskleidimą.